Document ID: 31999D0567

ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Ιουλίου 1999
για τη θέσπιση του υποδείγματος του πιστοποιητικού που αναφέρεται στο άρθρο 16 παράγραφος 1 της οδηγίας 91/67/ΕΟΚ
[κοινοποιηθείσα υπό τον αριθμό Ε(1999) 2425]
(Κείμενο που παρουσιάζει ενδιαφέρον για τον ΕΟΧ)
(1999/567/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 16 παράγραφος 1,
Εκτιμώντας:
(1) ότι τα ζώα υδατοκαλλιέργειας που είναι ευαίσθητα στη λοιμώδη αιματοποιητική νέκρωση (HIN) και την ιογενή αιμορραγική σηψαιμία (VHS) είναι δυνατόν να μεταδώσουν ασθένειες, κατά τις ενδοκοινοτικές συναλλαγές μεταξύ μη εγκεκριμένων ζωνών, όταν προέρχονται από εκμετάλλευση που έχει προσβληθεί από μία ασθένεια·
(2) ότι, για να αποφευχθεί η μετάδοση ασθενειών του είδους αυτού, πρέπει να διασφαλισθεί ότι τα ζώα υδατοκαλλιέργειας συνοδεύονται από πιστοποιητικό που βεβαιώνει ότι προέρχονται από εκμετάλλευση που δεν έχει προσβληθεί από HIN και VHS·
(3) ότι σύμφωνα με το άρθρο 10 παράγραφος 1 της οδηγίας 93/53/ΕΟΚ του Συμβουλίου σχετικά με τη θέσπιση στοιχειωδών κοινοτικών μέτρων για τον έλεγχο ορισμένων νόσων των ψαριών(3), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, επιτρέπεται η μετακίνηση ζώντων ψαριών ή αυγών και γαμετών από προσβεβλημένες εκμεταλλεύσεις σε άλλες προσβεβλημένες από την ίδια ασθένεια εκμεταλλεύσεις·
(4) ότι για να προληφθεί η εξάπλωση ασθενειών που μεταδίδονται από τα ψάρια αυτά, είναι απαραίτητο να προβλεφθεί ειδικό πιστοποιητικό·
(5) ότι τα μέτρα που προβλέπει η παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα φορτία ζωντανών ψαριών εκτροφής, των αυγών ή γαμετών τους, στις ενδοκοινοτικές συναλλαγές μεταξύ μη εγκεκριμένων ζωνών όσον αφορά τις ασθένειες που αναφέρονται στον κατάλογο ΙΙ του παραρτήματος Α της οδηγίας 91/67/ΕΟΚ, πρέπει να συνοδεύονται από πιστοποιητικό που έχει συνταχθεί σύμφωνα με το υπόδειγμα του παραρτήματος Ι.
Άρθρο 2
Τα φορτία ζωντανών ψαριών εκτροφής, των αυγών ή γαμετών τους, τα οποία αποστέλλονται, στο πλαίσιο ενδοκοινοτικών συναλλαγών, από εκμετάλλευση που έχει προσβληθεί από ασθένεια που αναφέρεται στον κατάλογο ΙΙ του παραρτήματος Α της οδηγίας 91/67/ΕΟΚ σε άλλες εκμεταλλεύσεις που έχουν προσβληθεί από την ίδια ασθένεια, πρέπει να συνοδεύονται από πιστοποιητικό που έχει συνταχθεί σύμφωνα με το υπόδειγμα του παραρτήματος ΙΙ.
Άρθρο 3
Τα πιστοποιητικά που αναφέρονται στα άρθρα 1 και 2 πρέπει:
- να έχουν συνταχθεί τουλάχιστον στη γλώσσα ή τις γλώσσες του κράτους μέλους προορισμού·
- το πρωτότυπο πρέπει να συνοδεύει τα ψάρια, αυγά ή γαμέτες·
- να περιορίζονται σε ένα μόνο φύλλο χαρτιού·
- να έχουν συνταχθεί για έναν μόνο παραλήπτη.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 27 Ιουλίου 1999.

Labels: 0
3
6